
HOTĂRÂRE

Cu privire la destituirea directorului radiodifuziunii
S-a constatat:

1. Consiliului de Observatori i s-au prezentat pentru analiză unele rapoarte de monitorizare a activităţii în domeniu şi anume:

- Raportul final al Asociaţiei Presei Electronice APEL „Monitorizarea aplicării în practică a Codului audiovizualului al Republicii Moldova” (perioada: 01 aprilie 2008 – 31 mai 2009, 01 iulie – 31 august 2009);
- Raportul final (perioada 6-29 iulie 2009) al Misiunii „Broadcast Media Monitoring” (Consiliul Europei, Trans Euro Media);

- Raportul privind constatările şi concluziile preliminare al Misiunii Internaţionale de Observare a Alegerilor pentru Alegerile Parlamentare Anticipate, Republica Moldova – 29 iulie 2009 (OSCE, ODIHR, Adunarea Parlamentară a OSCE, Adunarea Parlamentară a Consiliului Europei, Parlamentul Uniunii Europene);

- Raportul Asociaţiei Presei Electronice APEL de monitorizare a prezenţei actorilor politici în programele posturilor de televiziune în perioada postelectorală (perioada: 01 – 31 octombrie 2009);

2. Analiza acestora a scos în evidenţă o serie de încălcări ale legislaţiei în domeniu de către Radio Moldova, inclusiv în perioada 1 iulie – 31 octombrie 2009.

3. Printre încălcări, în special, remarcăm:

- în perioada 6-29 iulie 2009, Radio Moldova nu a oferit un tratament egal concurenţilor electorali;

- în perioada 1-29 iulie 2009, la Radio Moldova un sfert din ştirile cu caracter conflictual au fost scrise în temeiul unei singure surse de informaţie;

- în perioada 1-29 iulie 2009, Radio Moldova a manifestat în ştiri atitudine favorizantă faţă de un actor politic şi o formaţiune politică şi defavorizantă faţă de alte formaţiuni;

- Radio Moldova, post al TRM, în reportajele sale de ştiri a manifestat preferinţe pentru PCRM, atât în sens de cantitate, cât şi de tonalitate, cu 22 la sută de reflectare preponderent neutră şi pozitivă. Fiecare dintre celelalte partide politice au obţinut mai puţin de  10 la sută, în mare parte în tonalitate neutră;

- în perioada 30 iulie – 31 august 2009, la Radio Moldova fiecare a treia ştire cu caracter conflictual a fost scrisă în temeiul unei singure surse de informaţie;

- în perioada 30 iulie – 31 august 2009, Radio Moldova a reflectat în ştiri disproporţionat şi dezechilibrat evenimentele postelectorale cu participarea actorilor politici, favorizând, în principal, o singură formaţiune politică şi reprezentanţii acesteia şi defavorizând celelalte formaţiuni politice şi reprezentanţii acestora;

- în perioada 30 iulie – 31 august 2009, maniera în care a activat radiodifuzorul public naţional nu a contribuit la informarea adecvată a cetăţenilor asupra procesului postelectoral;

4. Acţiunile enumerate în p.3 al prezentei hotărâri vin în contradicţie cu prevederile art.7 alin.(1), (2), (3) şi (4) din Codul audiovizualului al Republicii Moldova.
5. În conformitate cu art.61 alin.(3) şi (5) din Codul audiovizualului al Republicii Moldova, directorul radiodifuziunii exercită administrarea curentă a procesului de creaţie la postul de radio al companiei, înaintează preşedintelui companiei, în condiţiile legii, propuneri de angajare şi concediere a personalului radiodifuziunii, aprobă competenţele şi atribuţiile unităţilor din componenţa radiodifuziunii, adoptă dispoziţii cu privire la modul de organizare şi funcţionare a organelor de conducere la nivel de subdiviziuni ale radiodifuziunii etc.
6. Explicaţiile prezentate de directorul radiodifuziunii – Gheorghişenco Veaceslav – au fost evazive şi nu au conţinut careva motive temeinice privind încălcările imputate.
7. Conform art.61 alin.(7) şi art.60 alin.(10) din Codul audiovizualului al Republicii Moldova, directorul radiodifuziunii poate fi destituit de către Consiliul de Observatori cu votul majorităţii membrilor Consiliului de Observatori.
Reieşind din cele constatate, în conformitate cu dispoziţiile art.7, art.60 şi art.61 din Codul audiovizualului al Republicii Moldova şi în baza art.86 alin.(1) p.p) din Codul muncii al Republicii Moldova, Consiliul de Observatori

HOTĂRĂŞTE:
1. Pentru încălcarea gravă de către conducătorul unităţii, adjuncţii săi sau de către contabilul-şef a obligaţiilor de muncă, şi anume a prevederilor art.7 din Codul audiovizualului al Republicii Moldova, se destituie din funcţie directorul radiodifuziunii, dl Gheorghişenco Veaceslav.
2. Atribuţiile directorului radiodifuziunii vor fi exercitate de către dl Gheorghişenco Veaceslav până la numirea succesorului său.
3. La eliberarea din funcţie, dlui Gheorghişenco Veaceslav i se vor achita toate drepturile salariale, în conformitate cu legislaţia în vigoare.

4. Prezenta hotărâre poate fi contestată, în conformitate cu legislaţia în vigoare, în instanţa de judecată în termen de 1 an de zile.

Prezenta hotărâre a fost adoptată cu votul a 7 membri ai Consiliului de Observatori.

Preşedintele

Consiliului de Observatori                                                       Eugeniu Rîbca
Secretarul

Consiliului de Observatori                                                      Viorica Bogatu

